Φραγκίσκος Β΄ της Γαλλίας

Ο Φραγκίσκος Β΄ (γαλλ. François II, 19 Ιανουαρίου 1544 – 5 Δεκεμβρίου 1560) του Οίκου των Βαλουά ήταν βασιλιάς της Γαλλίας (1559-1560) και βασιλικός σύζυγος της Σκωτίας (1558-1560).

 Βιογραφία 

 Πρώτα χρόνια 
Γεννήθηκε στον Βασιλικό Πύργο του Φονταινεμπλώ, το πρώτο παιδί και ο πρώτος γιος του Ερρίκου Β΄ της Γαλλίας και της Αικατερίνης των Μεδίκων,Rose, Hugh James, Henry John Rose and Thomas Wright, A new general biographical dictionary, Vol. 7, (London, 1857), 436. καθώς και ο εγγονός του Φραγκίσκου Α΄ της Γαλλίας και της Κλαυδίας των Βαλουά, και ο αδελφός δύο μελλοντικών βασιλέων της Γαλλίας, του Καρόλου Θ΄ και του Ερρίκου Γ΄. Γεννήθηκε 11 χρόνια μετά το γάμο των γονιών του, καθώς θεωρείται ότι εκείνο το διάστημα ο Ερρίκος παραμελούσε τη σύζυγό του και προτιμούσε την επίτιτλη ερωμένη του, Νιτάν ντε Πουατιέ. 

Μεγάλωσε στο Κάστρο του Σαιν-Ζερμαίν-αν-Λαι. Το 1546 έγινε κυβερνήτης του Λανγκντόκ και το 1547 δελφίνος της Γαλλίας, μετά το θάνατο του παππού του.

 Βασιλικός σύζυγος των Σκώτων 
Tο 1548 ο βασιλιάς Ερρίκος κανόνισε το γάμο μεταξύ της Μαρίας της Σκωτίας και του Φραγκίσκου, όταν ο Φραγκίσκος ήταν μόνο τεσσάρων ετών. Η Μαρία ήταν πέντε ετών και είχε στεφθεί βασίλισσα των Σκώτων, στο Κάστρο Στέρλινγκ, στις 9 Σεπτεμβρίου 1543, στην ηλικία των εννέα μηνών, μετά το θάνατο του πατέρα της, Ιακώβου Ε΄ της Σκωτίας. Ήταν, επίσης, εγγονή του ισχυρού Δούκα του Γκιζ που είχε μεγάλη επιρροή στη γαλλική Αυλή. Όταν η συμφωνία του γάμου είχε επίσημα επικυρωθεί, η τώρα εξάχρονη Μαρία στάλθηκε στη Γαλλία, για να ανατραφεί στη βασιλική Αυλή μέχρι το γάμο.

Παρά το γεγονός ότι η Μαρία ήταν ψηλή για την ηλικία της και άπταιστη στο λόγο, ενώ ο Φραγκίσκος ήταν αφύσικα κοντός και τραύλιζε, ο Ερρίκος Β΄ σχολίασε ότι «από την πρώτη μέρα που συναντήθηκαν, ο γιος μου και εκείνη τα πηγαίνουν τόσο καλά σαν να γνωρίζουν ο ένας τον άλλο πολύ καιρό».Guy, John, My Heart is my Own, London, Fourth Estate, 2004, ISBN 0-00-71930-8:47

Στις 24 Απριλίου 1558, ο δεκατετράχρονος Δελφίνος νυμφεύθηκε τη Βασίλισσα των Σκώτων στην Παναγία των Παρισίων σε μία ένωση που θα μπορούσε να δώσει στους μελλοντικούς βασιλείς της Γαλλίας το θρόνο της Σκωτίας και επίσης μια διεκδίκηση στο θρόνο της Αγγλίας μέσω του προπάππου της Μαρίας, Ερρίκου Ζ΄ της Αγγλίας. Όμως, η Μαρία και ο Φραγκίσκος δεν επρόκειτο να αποκτήσουν παιδιά κατά τη διάρκεια του βραχύβιου γάμου τους, πιθανώς εξαιτίας των ασθενειών του Φραγκίσκου ή της μης ολοκλήρωσης του γάμου λόγω των μη κατεβασμένων όρχεών του.Farquhar, Michael (2001). A Treasure of Royal Scandals: The Shocking True Stories History's Wickedest, Weirdest, Most Wanton Kings, Queens, Tsars, Popes, and Emperors, p.81. Penguin Books, New York. ISBN 0739420259.

 Βασιλιάς της Γαλλίας 
Ένα χρόνο μετά το γάμο του, ο πατέρας του Φραγκίσκου, Ερρίκος Β΄, πέθανε, και ο Φραγκίσκος, ακόμη μόνο δεκαπέντε ετών, στέφθηκε βασιλιάς στη Ρεμς από το θείο του, καρδινάλιο της Λωρραίνης. Το στέμμα ήταν τόσο βαρύ που οι ευγενείς έπρεπε να το κρατούν αντί γι' αυτόν.Guy:102.

Παρότι ήταν ανήλικος, ο νόμος όριζε ότι δεν χρειαζόταν αντιβασιλέα. Όμως, λόγω της νεότητας, της απειρίας και της ασθενικής του φύσης, μοίρασε τα καθήκοντά του ανάμεσα στους θείους της Μαρίας από τον Οίκο των Γκιζ, Φραγκίσκο και Κάρολο, Καρδινάλιο της Λωρραίνης. Η βασιλεία του χαρακτηρίστηκε από οικονομική κρίση, ξέσπασμα θρησκευτικών επιθέσεων και απώλεια των γαλλικών διεκδικήσεων σε γειτονικές περιοχές.

Ο Φραγκίσκος Β΄, ο οποίος πάντα ήταν ένα ασθενικό παιδί, πέθανε στις 5 Δεκεμβρίου στην Ορλεάνη, στο Λουαρέ, σε ηλικία δεκαέξι ετών από μόλυνση στο αυτί του. Ενταφιάστηκε στη Βασιλική του Αγίου Διονυσίου.

Τον διαδέχθηκε ο αδελφός του, Κάρολος Θ΄.Rose, 436.

Οικογένεια
Νυμφεύτηκε το 1558 τη Μαρία Α΄  της Σκωτίας, κόρη του Ιακώβου Ε΄ της Σκωτίας. Δεν απέκτησαν απογόνους.

Πρόγονοι

 Εικόνες 

Παραπομπές

 Εξωτερικοί σύνδεσμοι 

Κατηγορία:Βασιλείς της Γαλλίας
Κατηγορία:Σύζυγοι Βασιλισσών της Σκωτίας
Κατηγορία:Οίκος των Βαλουά